Banana ba Maun ba kgothadiwa go dirisa ditlamelo
Mogolwane wa ofisi ya banana mo Maun Rre Odiretsemang Molao o rotloeditse banana go dirisa diofisi tsa lephata la Tlhabololo banana, metshameko le ngwao go batla bogakolodi e seng dithuso tsa madi fela. Rre Molao o ne a buisa banana mo puisanong ya banana e e neng e rulagantswe ke monana wa Maun Rre Leatile Kowa kwa motseng oo ka Laboraro. O supile fa ka bontsi ja nako ba amogela dipalo tsa banana tse dintsi ka nako e go buletsweng dikopo tsa go thusiwa ka madi fela mme e seng jalo ga ba bone ope. Le fa go ntse jalo, Rre Molao a re maikemisetso a bone ke go dira le mekgatlho e e farologaneng e e itebagantseng le banana go ba nonotsha. O ne gape a kgothatsa banana go tlhoafalela matshelo a bone, a re banana bangwe ba inaakantse le dilo tse di sa siamelang botsogo jwa bone le bokamoso. A re gore motho a nne le bokamoso jo bo botoka o tshwanetse a simolola ka dingwaga tsa bonana. Ka jalo o ne a re banana ba lese go tabogela dilo tsa segolo tse di bayang matshelo a bone ka fa mosing.O ne a re banana ba botlhokwa mo lefatsheng e bile ba tshwanetse go tla ka megopolo e e ka tokafatsang matshelo a bone le go isa lefatshe pele. O supile fa banana ba aperwe ke mathata a letlhoko la ditiro mme a re go ka nna thona go bona ba inaakantse le nnotagi. Mongwe wa batsena phuthego, Rre Seloilwe Seloilwe a re go botlhokwa gore go dirwe mokgatlho o o ka thusanang le ba lephata la tlhabololo banana, metshameko le ngwao go tlhabolola matshelo a bana, sengwe se a reng o setse a se boleletse ba bogosi mo Maun. Rre Seloilwe o ne gape a kgothatsa banana go inaakanya le baeteledipele ba sepolotiki gore ba dire se se tshwanetseng. 